VENDIM
Nr. 84/2019

PËR TË KONTROLLUAR LIGJSHMËRINË E VEPRIMEVE TË KRYERA NGA ANA E PRESIDENTIT TË REPUBLIKËS SË SHQIPËRISË, NË KUADËR TË USHTRIMIT TË KOMPETENCAVE TË TIJ LIDHUR ME ZHVILLIMIN E ZGJEDHJEVE PËR ORGANET E QEVERISJES VENDORE, SI DHE PËR TË KONTROLLUAR LIGJSHMËRINË E VEPRIMEVE DHE PROCEDURËS TË NDJEKUR NGA PRESIDENTI I REPUBLIKËS NË KUADËR TË EMËRIMIT TË GJYQTARËVE KUSHTETUES
(Ndryshuar me vendimin e Kuvendit nr. 140, datë 5.12.2019, nr. 15/2020, datë 16.4.2020)
(i përditësuar)

Në mbështetje të neneve 7 dhe 78 të Kushtetutës, të neneve 3, pika 3, 5, pika 2, dhe 8, pika 1, të ligjit nr.  8891, datë 2.5.2002, “Për organizimin dhe funksionimin e komisioneve hetimore të Kuvendit”, si dhe të neneve 55 dhe 112, pika 3, të Rregullores së Kuvendit, me propozimin e Komisionit të Çështjeve Ligjore, Administratës Publike dhe të Drejtave të Njeriut, bazuar në kërkesën e 55 deputetëve për shkarkimin e Presidentit të Republikës,
 
KUVENDI
I REPUBLIKËS SË SHQIPËRISË

VENDOSI:

I. Ngritjen e Komisionit Hetimor të Kuvendit për shqyrtimin e kërkesës së një grupi deputetësh, për të kontrolluar ligjshmërinë e veprimeve të kryera nga ana e Presidentit të Republikës së Shqipërisë, në kuadër të ushtrimit të kompetencave të tij lidhur me zhvillimin e zgjedhjeve për organet e qeverisjes vendore.
II. Ky hetim ka për qëllim njohjen, si dhe verifikimin e mënyrës së ushtrimit të kompetencave nga ana e Presidentit të Republikës së Shqipërisë, lidhur me zhvillimin e zgjedhjeve për organet e qeverisjes vendore, në përputhje me parimet kushtetuese, si parimi i ndarjes dhe balancimit të pushteteve, shtetit të së drejtës dhe demokracisë funksionale, si dhe nxjerrjen e përgjegjësisë konkrete institucionale.
III. Objekt i punës së komisionit hetimor janë:
a) verifikimi i procedurave të ndjekura nga ana e Presidentit të Republikës së Shqipërisë gjatë ushtrimit të kompetencave lidhur me zhvillimin e zgjedhjeve për organet e qeverisjes vendore;
b) hartimi i akteve, si dhe efektet e tyre juridike në raport me kompetencat e Presidentit të Republikës së Shqipërisë;
c) pasojat e këtyre akteve në raport me institucionet e tjera të Republikës së Shqipërisë, si Kuvendi, Këshilli i Ministrave, Komisioni Qendror i Zgjedhjeve apo gjykatat;
ç) sjellja dhe qëndrime të caktuara të Presidentit të Republikës në raport me rolin dhe pozitën e tij kushtetuese;
d) kontrolli i ligjshmërisë së veprimeve dhe procedurës së ndjekur nga Presidenti i Republikës në kuadër të emërimit të gjyqtarëve kushtetues;
dh) shqyrtimi dhe vlerësimi i pasojave  që vijnë  nga veprimet dhe procedura e ndjekur nga Presidenti i Republikës në kuadër të funksionimit të Gjykatës Kushtetuese.
IV. Komisioni Hetimor parlamentar përbëhet nga 9 deputetë, si më poshtë:
1. Ulsi Manja				kryetar
2. Alban Zeneli			zëvendëskryetar
3. Vasilika Hysi			anëtare
4. Klotilda Bushka			anëtare
5. Bashkim Fino			anëtar
6. Alket Hyseni			anëtar
7. Adriatik Alimadhi		anëtar
8. Halit Valteri				anëtar
9. Krenar Rryçi			anëtar
Anëtarë zëvendësues caktohen:
1. Adnor Shameti			Grupi parlamentar PS
2. Spartak Braho  			Grupi parlamentar PS
3. Arlind Çaçani 			Grupi “Demokrat”
4. Zef Shtjefni 				Grupi “Partitë e Djathta”
V. Komisioni Hetimor, i ngritur sipas këtij vendimi, bashkë me raportin përfundimtar i paraqet Kuvendit  në mënyrë  të arsyetuar nëse ekzistojnë shkaqet për shkarkimin e Presidentit të Republikës.
[bookmark: _GoBack]VI. Afati i veprimtarisë së Komisionit Hetimor zgjatet deri mё 31.7.2020.
VII. Ngarkohet Kryetari i Kuvendit që menjëherë të caktojë mjediset dhe mjetet e punës së komisionit, si dhe personelin e nevojshëm, duke vënë në dispozicion edhe ekspertë juristë.
VIII. Ngarkohet Sekretari i Përgjithshëm i Kuvendit që të marrë masa për zbatimin e vendimit të Kuvendit dhe të urdhrave të Kryetarit të Kuvendit, për mbarëvajtjen e punës së komisionit, si dhe krijimin e kushteve të nevojshme logjistike për veprimtarinë normale të tij.
IX. Ky vendim hyn në fuqi menjëherë.

KRYETAR 
Gramoz Ruçi

Miratuar në datën 8.7.2019.

